**Dôvodová správa**

**B. Osobitná časť**

**K čl. I**

Pre účely poskytovania pomoci na dodávanie a distribúciu ovocia, zeleniny, mlieka
a výrobkov z nich pre deti a žiakov v školách, pokiaľ ide o ovocie a zeleninu, sa poslednou novelou nariadenia vlády č. 200/2019 Z. z. ako poľnohospodárske výrobky školského ovocia
a zeleniny, ktorými sú ovocné a zeleninové šťavy, ustanovili len ovocné a zeleninové šťavy v balení o objeme 0,2 l, 1 l, 3 l alebo 5 l. Nakoľko mnohí dodávatelia alebo distribútori ovocia a zeleniny v rámci školského programu Slovenskej republiky, ako aj ich zastupiteľské organizácie, si v priebehu tvorby tejto poslednej novely nariadenia vlády č. 200/2019 Z. z. neuvedomili dôsledok novej právnej úpravy a tejto zmene neprispôsobili svoj sortiment, navrhuje sa táto negatívna skutočnosť riešiť pre účely školského roku, ktorý sa začal v kalendárnom roku 2021, prostredníctvom prechodného ustanovenia, v ktorom sa ustanoví právna fikcia, ktorá umožní poskytnúť pomoc aj na dodávanie takých ovocných a zeleninových štiav pre deti alebo žiakov alebo poskytnúť pomoc na sprievodné opatrenia zahŕňajúce ochutnávku takých ovocných a zeleninových štiav deťmi alebo žiakmi, ktorých balenie presahuje objem 0,2 l a nezodpovedná baleniu žiadnej ovocnej a zeleninovej šťavy uvedenej v prílohe č. 2 nariadenia vlády č. 200/2019 Z. z. Pri tejto právnej fikcii sa bude napríklad ovocná a zeleninová šťava v balení o objeme 0,25 l považovať za ovocnú a zeleninovú šťavu v balení o objeme 0,2 l, a teda sa bude považovať za školské ovocie a zeleninu podľa pätnástej položky prílohy č. 2 nariadenia vlády č. 200/2019 Z. z.

**K čl. II**

Dátum nadobudnutia účinnosti sa s prihliadnutím na proces poskytovania pomoci podľa vykonávacieho nariadenia Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (Ú. v. EÚ L 5, 10.1.2017) v platnom znení a nariadenia vlády č. 200/2019 Z. z. a s prihliadnutím na predpokladanú dĺžku legislatívneho procesu navrhuje na deň vyhlásenia v Zbierke zákonov Slovenskej republiky. Vzhľadom na uvedené nie je možné zachovať
15 dňovú legisvakačnú dobu v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.